АУЫСАГIВ ЙАЖВА АУАГIА ЙЫРЗЫГIАНХАТI.

Сентябрь а 20 Россия агIвгIвчва р-Союз йалаз, Къарча-Черкес Республикала гIатгара змаз акультура анхагIвы, КЧР ауагIа руысагIв ЛагIвычв Джьамльадин КIатIу йпа дъабзазуз Къвбина кыт апны хъмаштылра чвахъабага гъвы йзыгIахъыртIуата чIахIра айззара адыргалтI. Ауи йалан КЧР АуагIа Айззара (а-Парламент)адепутат Быджь Исмель,Абаза муниципальна район администрация а-Хъада Ныр МухIаджьыр йгьи администрация анхагIвчва, Россия агIвгIвчва р-Союз йалу Дагвжвей МухIадини Къвапсыргьан Валентини, Къвбина кыт гIаныршара администрация ахъада Джанчьор ГIазали, Грушка муниципальна гIаныршара ахъада ШвхIагващ Артур, КЧР абаза ахIбачва р-Совет аунашвачпагIв Гваджьа Къахвын, ауи йалу Гвагв
МухIарби, Шай Юрий йгьи Къвапсыргьан Шамель, апхьахьаква, ЛагIвычв Джьамльадин аъахIыльчва, йгIариква Лильа, Элла, Нури, ауат рсабиква, акыт абзазагIвчва, апхьагIвчва.

АчIахIра айззара гIахъызтIыз Джанчьор ГIазали йгIайззаз йшгIарылайхIвазла, ауи ауыс бзи згIаджвыквцIарахаз акыт ахIбачва р-Совет аунашвачпагIв Джьгватан Рауф йакIвпI. Акыт а-Совет адепутатква ауи йахIвара дырхъйауата абаза уысагIв бергьльы ЛагIвычв Джьамльадин КIатIу йпа йчвахъабага гъвыгIахътIрала щаквыргылра нарахвтI.

Ащаквыргылра йангIапхьа амщтахь, ауи ашвъа йгIахъыху Джьамльадин йпа Нури йдрадзахтI. Зцри бызшва бзи йызбуз, зынцIра шабгаз ауи атшауацIыхра йазыназырхаз агIвгIвы, ауысагIв ЛагIвычв Джьамльадин йбзазара шакIвшаз, йыршIыйара магIныта йаму
йауацIыхта дгIаквчважватI Джьгватан Рауф. ХIуагIахъа бзи йырбуз
абаза уысагIв хIреспублика утыцIтагьи йыхьыз шбергьльыз, абаза литератури культури къарута йрылайцIаз хвы шаквцIауачву, ауи йкъальам йгIахъыцIыз йцIолу, йуасаражву, йхIальальу агIвыраква зымгIва йцри шта, й-Абашта бзибарата йрызйымазла йшырчву гIаликIгIауата дгIачважватI Абаза район администрация ахъада Ныр МухIаджьыр.

– ЛагIвычв Джьамльадин йынцIра шабгаз нхарала йгIайгтI. Ауи йгIалихыз ауыс апны адахIвра дуква дырзынадзатI, йкытгьи хIуагIахъагьи рыхьыз дута йыргатI. «Ашвъабгъьы йанылыз
ажва гврыхIалагьи йгьузытырцхуашым» – рхIвитIта, ЛагIвычв Джьамльадин йуысаквагьи йпроза гIвыраквагьи анцIрала ауагIа йгIарылахатI,– йрыбагъьатI Быджь Исмель.

Апхьахьа, апрофессор, наука нхарала КЧГУ апроректор ПIаз Сергей
йкытлагIв Джьамльадин баргвыта дгIабзазатIхIва, йгIвыраква бзирамкIва закIгьи йшазынаймырхаз, КЧР агIвгIвчва радкIылара кьангьашагIвта дъадзанхаз руацIа щардагIвы дшырцхърагIаз гIайхIватI.

– Уыса уыгIвра ахъазла угвы йгIатыцIра, угвы былра атахъыпI. ЛагIвычв Джьамльадин згвыла йыгIвуаз дрыуан. Аквтанай апхьарта апны абаза бызшвала хIазрыпхьуз ауи йаща МухIаби йари йадыргалуаз анйараква ракIвпI схъатала сцри бызшва тшадскIылырныс саззырхъвыцыз. Абаза литература рыцIа йанкъагIуз агIан зыршIыйара джвыквызцIаз йрыуапI хIкытлагIвчва-гIвгIвчва ТхIайцIыхв Бемырза, Джьгватан Къали, ЛагIвычв Джьамльадин, Дагвжвей МухIадин….Ауи аъара гIвгIвы кыт хвыцкI йангIатыцIра щарда йахвпI. УахьчIва араъа йгIайыз ашIаква йрыуатагьи уысагIв бергьльы шгIаншуш йазхъасцIитI, – йхIватI ПIаз Сергей.

Афилология наукаква рдоктор, апрофессор ЧкIала Петр дхвыцищтарагьи Джьамльадин дшидыруаз, йаба Константин йуыса шIыцква данырзирыдзыргIвуаз йаргьи ауысагIв дихъапшылуа йажвипхьадза гIайкIра йтахъыта дшйыздзыргIвуаз гIайгвалашвахтI. Ауи йшгIайхIвазла, Ставрополь педагогика университет дангIалгуз диплом нхарата йгIалихыз ЛагIвычв Джьамльадин йгIвыхыз «Кына йпхIа Минат» гъыбза акIвпI. Ауи урышв бызшвала йатакIта Москва йгIацIырщтхтI, агIвыбызшвакIла йашIйырпшуата дадынхалтI. ЛагIвычв Джьамльадин щта пшдза шгIанижьыз, хIыбызшва ахчари
атшауацIыхри къару ду алазцIаз дшрыуаз рхIвауата йгIачважватI агIвгIвчва Дагвжвей МухIадин, Къвапсыргьан Валентина, абаза ахIбачва р-Совет аунашвачпагIв Гваджьа Къахвын.

Апхьахьа ХIасарокъва Бильаль Трыкв йбзазауа абазаква рыбызшвала
йапхьарныс йандмырхвитуаз агIан ЛагIвычв Джьамльадин йгIвыраква шырнапIыцIайыршвуз йхIвахтI. Грушка муниципальна гIаныршара ахъада ШвхIагващ Артур Джьамльадин йуысала йгIаншаз ашва
«Абаза хъацIа» ауагIа йшрылалыз, зымгIвагьи бзи йшырбаз, бжьара
магIын ду шаму гIаликIгIатI. Ари атшын ЛагIвычв Джьамльадин йуысаквагьи быжьгатI, ауат йгIарыпхьатI акыт аквтанай апхьарта апхьагIвчва.

Аткъвым рыхьызла йгIачважваз ЛагIвычв Муъайад аткъвым рхъа
зладухауа Джьамльадин йуысаква уагIахъала бзи йшырбуз, анйараква рагIан ауат дангIадрыпхьуз ачвынцIы шпссгIауа угIауата йшдауышвахуз гIайгвалашвахтI. Ауи йхъа зладуу йъахIльы бергьльы йхъмаштылра зыртлапIарныс йгIайззаз дшырзыразу йхIватI. «Абаза хъацIа» ашва гауата ЛагIвычв Джьамльадин йчвахъабага гъвы гIахъыртIытI. Ауи йчIахIру ахъвдаквцIара рквнадыргатI Къвбина ахIбачва р-Совет аунашвачпагIв Джьгватан Рауф, Джьамльадин йпа йсабиква Дайана йгьи Руслан. Абаза район араис-имам Апса Анзор ахъмаштылра мшы йалаз духIа гIадирахвтI.

УагIата адуней йыкву дасузлакIгьи йара йылахь, йара йпхыцIа йымахпI. Адуней зхIваджьуа агIвычIвгIвыс йцриква, йъахIыльчва, йкытлагIвчва днардасуата «ауагIа йырхъмаштылхуаш дрыуахаргIатI» - рхIвитI. ЛагIвычв Джьамльадин йапшыз аршIыйагIвчва бергьыльква рхъмаштылра уагIахъала йъадзадыртлапIауа абазаква хIлитературагьи хIкультурагьи гьыдзуашым, абанпараква йрылазлуштI.

КЪВМЫКЪВ Хаджьат.